b'\n_START_ARTICLE_\nKalle V\xc3\xa4is\xc3\xa4l\xc3\xa4\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nKalle V\xc3\xa4is\xc3\xa4l\xc3\xa4 syntyi Kontiolahdella. H\xc3\xa4nen vanhempansa olivat konttoristi Johannes Veisell ja Emma Brigitta J\xc3\xa4\xc3\xa4skel\xc3\xa4. Kirjoitettuaan ylioppilaaksi (1911) V\xc3\xa4is\xc3\xa4l\xc3\xa4 opiskeli matematiikkaa Helsingin yliopistossa. Sen lis\xc3\xa4ksi h\xc3\xa4n opiskeli G\xc3\xb6ttingeniss\xc3\xa4 1914 ja 1920 sek\xc3\xa4 Tukholmassa 1916\xe2\x80\x931917. _NEWLINE_Filosofian kandidaatiksi V\xc3\xa4is\xc3\xa4l\xc3\xa4 valmistui 1914. Sen j\xc3\xa4lkeen h\xc3\xa4n valmistui lisensiaatiksi 1916 ja maisteriksi 1917. Tohtoriksi h\xc3\xa4n v\xc3\xa4itteli vuonna 1917 Helsingin yliopistossa. H\xc3\xa4nen v\xc3\xa4it\xc3\xb6skirjansa aiheena olivat viidennen asteen yht\xc3\xa4l\xc3\xb6t. Valmistumisen j\xc3\xa4lkeen V\xc3\xa4is\xc3\xa4l\xc3\xa4 toimi 1917\xe2\x80\x931922 Helsingin yliopiston matematiikan dosenttina. Sitten h\xc3\xa4n ty\xc3\xb6skenteli 1919\xe2\x80\x931922 Tarton yliopiston matematiikan professorina._NEWLINE_V\xc3\xa4is\xc3\xa4l\xc3\xa4 nimitettiin 1922 Turun yliopiston matematiikan professoriksi. H\xc3\xa4n toimi virassa vakinaisesti vuoteen 1938 asti. Vuosina 1934\xe2\x80\x931938 h\xc3\xa4n oli my\xc3\xb6s Turun yliopiston vararehtori. Vuonna 1939 V\xc3\xa4is\xc3\xa4l\xc3\xa4 siirtyi matematiikan professoriksi Teknilliseen korkeakouluun. H\xc3\xa4n hoiti TKK:n professuurin ohella Turun yliopiston professuuria sivutoimenaan vuoteen 1949 asti. H\xc3\xa4n oli sen ohella my\xc3\xb6s toistamiseen Helsingin yliopiston dosenttina 1939\xe2\x80\x931957._NEWLINE_V\xc3\xa4is\xc3\xa4l\xc3\xa4n kirjoittama kirja Vektorianalyysi on ollut eritt\xc3\xa4in k\xc3\xa4ytetty matematiikan oppikirja Suomen korkeakouluissa. H\xc3\xa4n laati my\xc3\xb6s oppikouluissa ja lukioissa k\xc3\xa4ytettyj\xc3\xa4 algebran ja geometrian oppikirjoja. Ty\xc3\xb6ll\xc3\xa4\xc3\xa4n h\xc3\xa4n uudisti k\xc3\xa4yt\xc3\xb6ss\xc3\xa4 ollutta oppikirjallisuutta ja sit\xc3\xa4 kautta matematiikan opetusta kouluissa. V\xc3\xa4is\xc3\xa4l\xc3\xa4 kirjoitti oppikirjoja my\xc3\xb6s yliopistoon. H\xc3\xa4nen teoksensa Lukuteorian ja korkeamman algebran alkeet oli pitk\xc3\xa4\xc3\xa4n k\xc3\xa4yt\xc3\xb6ss\xc3\xa4 yliopisto-opetuksessa.\n_START_SECTION_\nSuku ja perhe\n_START_PARAGRAPH_\nKalle V\xc3\xa4is\xc3\xa4l\xc3\xa4 oli vuodesta 1923 aviossa Eeva Lyydia Kukkolan kanssa. Pariskunnalla oli kuusi lasta. Is\xc3\xa4ns\xc3\xa4 tavoin matemaatikkona vaikuttanut Kalle V\xc3\xa4is\xc3\xa4l\xc3\xa4n poika Jussi on Helsingin yliopiston matematiikan emeritusprofessori._NEWLINE_Kalle V\xc3\xa4is\xc3\xa4l\xc3\xa4n veljist\xc3\xa4 Vilho oli meteorologi ja Vaisala Oyj:n perustaja, kun taas Yrj\xc3\xb6 oli geodeetti ja t\xc3\xa4htitieteilij\xc3\xa4. V\xc3\xa4is\xc3\xa4l\xc3\xa4n palkinto on V\xc3\xa4is\xc3\xa4l\xc3\xa4n rahaston jakama 15\xc2\xa0000 euron suuruinen rahapalkinto, joka jaetaan Vilho, Yrj\xc3\xb6 ja Kalle V\xc3\xa4is\xc3\xa4l\xc3\xa4n edustamille tieteenaloille.'